KZN-reën: Twee kinders dood, honderde ontwortelFoto: @bravedaveZA/Twitter Thulani Mbatha, woordvoerder van die eThekweni-munisipaliteit, het gesê ŉ eenjarige kind is dood nadat ŉ muur op hom geval het in Umlazi terwyl ŉ vyfjarige kind in Chatsworth dood is. Dit was nie onmiddellik duidelik waaraan die vyfjarige kind dood is nie. Minstens 386 mense is ontwortel weens swaar reën in Isipingo, Umlazi, Chatsworth, Reservoir Hills en Sea Cow Lake. Volgens Mbatha is huise en paaie beskadig. “Die eThekweni-nooddienste het teen 14:00 Sondag 76 oproepe ontvang.” James Nxumalo, burgemeester van die eThekweni-munisipaliteit, het sy medelye uitgespreek teenoor die families wat geliefdes aan die dood afgestaan het weens die vloede. “Ons het spanne ontbied na die meeste gebiede wat deur die hewige reën geraak word.” ŉ Groot aantal mense van informele nedersettings in Umlazi en Isipingo is ontruim nadat ’n rivier begin oorstroom het. Marianhill, Dassenhoek en Bonella is ook van die gebiede wat geraak word.